钦定古今图书集成/理学汇编/文学典/第104卷 > 陈鹤
## 钦定古今图书集成/理学汇编/文学典/第104卷 > 陈鹤

按《列朝诗集》，“鹤字鸣埜，一字九皋，山阴人。颖悟绝伦。
年十馀，已知好古，置奇帙名帖，穷日夜诵览。十七，袭
其祖军功官，得百户。郁郁负奇疾，自学医为诊药，七
年而病愈，弃其所授官，著《山人服》。神宇奇秀，对客论
说，凌跨恢弘，足以撼当世学士。而其所作为古诗文，
若骚赋、词曲、草书、图画，能尽效诸名家，间出已意，工”
赡绝伦。其所自娱戏，璅至“吴歈越曲，绿章释梵，巫史
祝咒，櫂歌菱唱，伐木挽石，薤词傩逐佅儒，伶倡万舞、
偶剧、投壶博戏”，酒政阄筹，稗官小说，与一切四方语
言，乐师蒙瞍口诵而手奏者，一遇兴至，靡不穷态极
调，于是四方之人，无不向慕，轩盖造访。卧未起，或时
就榻见之，相与心醉气折，内交而去。如是者三十年。
客金陵四载，卒于邸舍。徐渭文长表其墓，以为“山人
意气雄迈，跨诸贵游似东方朔，才敏似刘穆之。其为
璅屑蓺剧，忽整衣帻，谈理道，辨世务，又大类曹植，见
许淳事。”山人卒于嘉靖庚申，又六年乙丑，而文长表
其墓。盖文长初谢诸生，病易钉耳之岁也。